CELEX: 62012TN0458
Language: lt
Date: 2012-10-15 00:00:00
Title: Byla T-458/12: 2012 m. spalio 15 d. pareikštas ieškinys byloje Générations futures prieš Komisiją

15.12.2012   
            
            
               LT
            
            
               Europos Sąjungos oficialusis leidinys
            
            
               C 389/7
            
         2012 m. spalio 15 d. pareikštas ieškinys byloje Générations futures prieš Komisiją
   
   (Byla T-458/12)
   2012/C 389/11
   Proceso kalba: prancūzų
   
      Šalys
   
   
      Ieškovė: Mouvement pour les droits et le respect des générations futures (Ons-en-Bray, Prancūzija), atstovaujama advokato A. Faro
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2012 m. rugpjūčio 16 d. Sveikatos ir vartotojų reikalų generalinio direktoriaus sprendimą (ARES 977 175), kuriuo atmestas remiantis Reglamento Nr. 1367/2006 10 straipsniu pateiktas prašymas peržiūrėti 2012 m. balandžio 25 d. Komisijos įgyvendinimo reglamentą (ES) Nr. 359/2012, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga metamas ir iš dalies keičiamas Komisijos įgyvendinimo reglamento (ES) Nr. 540/2011 priedas.
            
         
      Ieškinio pagrindai ir pagrindiniai argumentai
   
   Ieškovė yra patvirtinta Prancūzijos aplinkos apsaugos asociacija, kuri, remdamasi Reglamento Nr. 1367/2006 10 straipsniu, siekia peržiūrėti Įgyvendinimo reglamentą Nr. 359/2012, kuriuo patvirtinta veiklioji medžiaga metamas (1). 2012 m. rugpjūčio 16 d. sprendimu Komisija atmetė prašymą peržiūrėti jį motyvuodama tuo, kad įgyvendinimo reglamentas, kurį prašoma peržiūrėti, nėra administracinis aktas kaip jis suprantamas pagal Reglamento Nr. 1367/2006 (2) 2 straipsnio 1 dalies g punktą.
   Ieškiniui pagrįsti ieškovė nurodo kelis pagrindus.
   Pirma, ieškovė teigia, kad įgyvendinimo reglamentas yra atsakymas į trečiąja šalimi esančios bendrovės pateiktą individualų prašymą, ir, antra, kad Reglamento Nr. 1367/2006 10 straipsnio 1 dalyje, skaitomoje atsižvelgiant į to paties reglamento 2 straipsnio 1 dalies g punktą, nustatytas apsiribojimas administraciniais aktais prieštarauja Orhuso konvencijos 9 straipsnio 3 daliai (3).
   Ieškovė taip pat teigia, kad jos prašymas peržiūrėti yra pagrįstas, nes i) nebuvo laikytasi taikytinos procedūros, ii) vertinti pateikti dokumentai nepakankamai ir iii) nebuvo laikytasi nustatytų patvirtinimo kriterijų.
   
      (1)  2012 m. balandžio 25 d. Komisijos įgyvendinimo reglamentas (ES) Nr. 359/2012, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga metamas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 114, p. 1).
   
      (2)  2006 m. rugsėjo 6 d. Europos Parlamento ir Tarybos reglamentas (EB) Nr. 1367/2006 dėl Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais nuostatų taikymo Bendrijos institucijoms ir organams (OL L 264, p. 13).
   
      (3)  Konvencija dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais.